NOVEMBER 6.
A szentek között élő Pál konstantinápolyi érsek, hitvalló atyánk emléke
hajnali szolgálaton
Tropár 3. hang
Az isteni hit megvallásában, * mint a papok között buzgólkodó újabb Pált mutat be az Egyház. * Veled együtt kiált az Úrhoz Ábel és Zakariás igaz vére is. * Szentéletű atyánk, esedezzél Krisztus Istenhez, *’ hogy ajándékozza nekünk a nagy irgalmat!
Dicsőség…most és… 
Varázsvesszőként birtokolván Fiad keresztjét, Istenszülő * általa az ellenséges fondorlatokat elhárítjuk, * szünet nélkül téged magasztalva.
Az első zsoltárcsoport után a Szent Kereszt leülői 
6. hang
Ma beteljesült a próféta szava: * Mert íme, leborulunk ama helyen, * hol a te lábaid állottak, Urunk, * és az üdvösség fájáról ízlelvén * szabadulást nyerünk a bűnös szenvedélyektől * az Istenszülő imái által, *’ egyetlen Emberszerető!
Alighogy felállították keresztedet, Krisztus, * megrendültek a halál alapjai, Urunk, * mert akit az alvilág mohón nyelt el, * rettegve engedte el. * Megmutattad nekünk üdvözítésedet, ó Szent, * dicsőítünk téged, Isten Fia, *’ irgalmazz nekünk!
Dicsőség... most és... fájdalmas Istenszülő-ének 
Ott áll a kereszt alatt a Szűz, * annak anyja, ki belőle felfoghatatlan módon, * szenvedély nélkül öltött testet, * és anyai fájdalmában könnyek között kiáltá: * Nem nézhetem, hogy holtan függesz, * én Fiam, és én Istenem, *’ hiszen te adsz a földön  élőknek életet.
A második zsoltárcsoport után a Szent Kereszt leülői
 6. hang
Megszentelődött a te kereszted, Urunk, * és a bűnöktől gyöngélkedőknek gyógyulást szerez. * Általa most hódolunk előtted, *’ irgalmazz nekünk!
Urunk, mindenség élete! * A zsidók halálra ítéltek téged, * ők, kik átkeltek a Vörös tengeren pálcád segítségével, * keresztfára feszítettek téged, * kik a sziklából édességet kaptak, * téged epével itattak. * De te mindezt önként viselted el, Krisztus, * hogy minket az ellenség rabságából megments, *’ Istenünk, dicsőség néked!
Dicsőség... most és... fájdalmas Istenszülő-ének
Egyedüli Szeplőtelen Bárányka, Istenszülő Szűz, * a te véredből megtestesültet látván * önszántából függeni a kereszten * keserű könnyek között így kiáltottál fel, ó Leányzó: * Ártatlan egy Fiam, *’ a te félelmetes gondviselésedet éneklem!
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
Azt hirdetjük rólad, Pál főpap, hogy te vagy a hit erőssége, az egyház tanítója, a hitvallás megingathatatlan oszlopa, a kegyelem teljes fényű fáklyája és tüzes ajka.
A nagy Pál apostol, a földkerekség napja, a háromszorosan boldog, második Pálként tárt téged elénk, te eretnekségeket fölperzselő tűz, istentagadást kivágó szekerce!
Veszélyek között szabályszerűen küzdöttél az isteni tanítás hirdetésében, Istentől ihletett, mint hűséges főpap, s hittanításod köteleivel megfojtottad az üresfejű vadállatot.
Istenszülő-ének
Jertek mindnyájan, magasztaljuk a szeplőtelen Máriát, mert méhében hordozta Krisztus Urunkat, ki megújította az emberi természetet és sértetlenül szűz maradt!
III. óda. 4. hang
A te magasztalóidat, Istenszülő, * ki a kegyelem élő és kiapadhatatlan forrása vagy, * egy énekkarban összegyűjtvén, * lelkileg erősítsd meg, * és a te mennyei dicsőségedben * hervadhatatlan koszorúkkal jutalmazd! 
Isten kegyelemből fiává fogadott téged, és te az Atyával együtt kezdetnélküli, természete szerint egyszülött Fiút nem alacsonyítottad le teremtménnyé, az Istentől ihletett Pál tanítását követve, ó Pál főpap.
Krisztust szóval, nyelvvel és szívvel Isten erejének és bölcsességének, személyes Igének hirdetted, istenszerető, szentéletű Pál; és az ellenséges indulatú Áriuszt megvetetted.
A minden lény fölött hatalmas Isten Szentlelkéről, aki átistenít minket, helyesen hirdetted, végtelenül bölcs, hogy természete szerint Isten, mindent alkotó és mindenható.
Istenszülő-ének 
A kezdetnélküli Atyának Igéje, ki minden kezdet fölött van, megtestesült tőled, Tisztaságos, és kezdetét vette; és időbeli lett az, aki minden idő fölött van.
Katavászia
A te magasztalóidat, Istenszülő, * ki a kegyelem élő és kiapadhatatlan forrása vagy, * egy énekkarban összegyűjtvén, * lelkileg erősítsd meg, * és a te mennyei dicsőségedben * hervadhatatlan koszorúkkal jutalmazd!
Kathizma
8. hang. Minta: A Bölcsességet és Igét…
Amint a kiválasztott eszköznek nevét viselted, * úgy az ő követője is lettél, szentéletű atyánk. * A hitért veszedelmeket és üldözéseket szenvedtél, * s Rómába, akárcsak ő, te is eljutottál, * és mindenhol hirdetted a Szentháromság egyformán tisztelendő voltát. * Pályafutásodat Örményországban fejezted be, * és az Úrtól méltán nyertél koszorút, * megszégyenítve Áriuszt. * Esedezzél Krisztus Istenhez, * hogy adjon bűnbocsánatot azoknak, *’ akik buzgón megünneplik a te szent emlékedet!
Dicsőség… 3. hang. Minta: Az isteni hit megvallásában…
Az isteni tanítást érvényre juttattad, * az istentelen beszédet elítélted, * Áriuszt megszégyenítetted, * istenszerető Pál atyánk, * mert a Fiút az Atyával egylényegűnek hirdetted, * és a híveket ezzel megerősítetted. * Szentéletű atyánk, esedezzél szüntelenül Krisztus Istenhez, *’ hogy adja meg nekünk a nagy irgalmat!
Most és… fájdalmas Istenszülő-ének ugyanarra 
Az Ige tisztaságos Jerkéje, * a Szeplőtelen Szűzanya meglátta, * hogy a kereszten függ fájdalom nélkül szült sarja, * anyai fájdalmában felzokogott: * Ó jaj, szülöttem, miként szenvedhetsz? *’ Önként szenvedsz, hogy megszabadítsd vele az embert a gyalázattól! 
IV. óda. 4. hang
Habakuk próféta megértette a titokzatos isteni akaratot, * hogy te, Magasságbeli, a Szűztől testesülsz meg, * és felkiáltott: * Dicsőség a te erődnek, Uram!
Értékes kitűntetést, a hitvallás koszorúját tette győztes fejedre életadó jobbjával az Alkotó, Istennek boldog főpapja, Pál!
Előbb az igazhitű tanításért harcoltál, végtelenül bölcs, majd pedig jutalmat nyertél. Rátaláltál az élet fájára, te boldog, Istentől ihletett szent főpap, Pál!
Mint az igazság ragyogó bajnokát és védőjét, arra méltattak, tiszteletreméltó Pál, hogy a mennyei földön vigadozhass; ott, ahol a szelídek lába örvendezve táncol.
Istenszülő-ének
Üdvözítőnk, téged, mint az Atyának Fiát, vele egylényegűként szemlélünk; a Szűztől megtestesülve viszont velünk lettél egylényegűvé, hogy üdvözítsd az emberi nemet!
V. óda. 4. hang.
Mindenek csodálkoztak * a te mennyei dicsőségeden, * mert te, ó Szeplőtelen, * méhedben hordoztad a mindenség Istenét, * és szülted az örökkévaló Fiút, * ki a téged éneklőknek * békességet ajándékoz. 
Az eretnekség terjedését és rothadását megállítottad. a leghatékonyabb gyógyszert használtad: hitvallásodat, tanításod világosságát, elméd tisztaságát és Istenben elnyert buzgóságodat, istenszerető atya!
Dúsan eláradt a Szentlélek kegyelme ajkaidon, végtelenül boldog; s az igaz hit élharcosra és fő védelmezőjére talált benned. Te pedig megvilágosítottad az igazhitűek seregét.
Áriusz istentelenségét, Makedoniosz káromlását Istentől ihletett hittételeidnek és tanításaidnak parittyájával leterítetted, mint hajdan Dávid az idegent. Erősen kárhoztattad és holttá tetted őket.
Istenszülő-ének
A kezdetnélküli Ige lelkes, értelmes testet öltött magára belőled, Szent Szűz, érintetlen Tisztaság: az örökkévaló az időnek alávetett ember lett, s a téged magasztalóknak békességet ajándékoz.
VI. óda. 4. hang
A tenger mélységére jutottam, * sok bűnöm vihara elsüllyesztett. * De te, irgalmas Isten, * szabadítsd ki életemet az enyészetből! 
Az eget káromolta Áriusz, az Isten Fiát és Igéjét teremtménnyé alacsonyította le; te viszont, isteni ihletésű, kárhoztattad a nyomorultat.
A balga, istentelen, esztelen Makedoniosz, aki a Szentlélek istenségét tagadta, a te bátor kiállásodra vereséget szenvedett, atyánk, Isten követe!
Éltető szavaidra holttá lett az eretnekségeknek kígyó módjára támadó, előretörő serege, Isten főpapja és teljesen boldog, legszentebb szószólója!
Istenszülő-ének
Magasztaljuk, szűz Istenanya, a te természet rendjén felül történt szülésedet és a te szeplőtelen tisztaságodat, mert benned csodálatosan egyesült a szüzesség és a romlással nem járó szülés.
Katavászia
A tenger mélységére jutottam, * sok bűnöm vihara elsüllyesztett. * De te, irgalmas Isten, * szabadítsd ki életemet az enyészetből! 
Konták  
2. hang. Minta: A magasságbelieket…
Mint égi tündöklésű csillag, * bevilágítottad a földet és bearanyoztad a katolikus egyházat, * melyért lelkedet áldozva küzdöttél is, ó Szent Pál, * és mint Zakariás és Ábel vére, *’ a tied is nyilvánvalóan felkiált az Úrhoz.
Ikosz
Hitvallás oszlopa, * a földet bevilágító fáklyának, Pálnak * névtársa, sorstársa és küzdőtársa voltál, * testeden Krisztus jegyeit viselted, Pál főpap, * Benne lelted gyönyörűségedet, vele dicsekedtél. * Így álltál mindenkor a téves hitű uralkodók elé és nem féltél, * sőt inkább erős voltál. * Azért a te véred is nyilvánvalóan felkiált az Úrhoz.
VII. óda. 4. hang
Nem hajoltak meg a jámbor ifjak * a bálványok előtt a Teremtő helyett, * hanem a tűzbüntetést bátran kiállván * örvendezve énekelték: * Áldott vagy te, atyáinknak * dicsőített Istene! 
Átköltöztél, istenszerető, szentéletű Pál, a mennyei hajlékokba. Istenhez közel jutottál, átistenültél, istenessé lettél, és zengted: Áldott vagy te, atyáinknak dicsőített Ura és Istene!
Tanításodból megtudtuk és eszünkbe véstük, jó hírű Pál, hogy a három Napban a részekre nem bontható, oszthatatlan istenséget kell imádnunk, akinek zengjük: Áldott vagy te, atyáinknak dicsőített Ura és Istene!
Milyen szent és Isten előtt milyen kedves a te szent hitvallásod! Megtisztultál, mint az arany, s kevesen fogadott áldozatként bemutattak Istennek. Te pedig örvendeztél, hogy az Üdvözítőt szenvedéseiben is utánozhatod, szentéletű!
Istenszülő-ének
Az isteni megváltás közvetítőjévé lettél minden ember számára, mert a mindenség Megváltóját szülted, teljesen Szeplőtelen, azt, akinek mindnyájan zengjük: Áldott vagy te, atyáinknak dicsőített Ura és Istene!
VIII. óda. 4. hang
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké! 
Tanításod forrásai kiáradtak és az egész Egyházat megáztatják. Véreddel pedig megszentelted, atyánk, mindazokat, akik az igaz hitben követtek téged és ezt zengték: Áldjátok az Urat, az Úrnak minden művei, dicsérjétek és magasztaljátok őt mindörökké!
Beeveztél a csöndes révbe, áthatoltál az élet hullámverésén, végtelenül boldog Pál, hiszen a kormányzó Úr volt útmutatód minden utadon; az, aki kézintésével a mindenséget alkotta. Magasztaljuk őt mindörökké!
Triadikon (a Szentháromságnak)
Az isteni Szentháromság hármasfényű világossága benned lakozott és téged magadat is világossággá tett, hogy megvilágosítsd az igazhitű népet és elgyöngítsd az eretnek hadoszlopot, atyánk, és ezt kiáltsd: Áldjátok az Urat, az Úrnak minden művei, dicsérjétek és magasztaljátok őt mindörökké!
Istenszülő-ének
Próféták szavát követve Istenszülőnek vallunk téged, Szent Szűz, mert megszülted a Gyermeket, aki mindennél öregebb, akit Emmánuelnek hívnak, s akinek ezt hangoztatjuk: Áldjátok az Urat, az Úrnak minden művei, dicsérjétek és magasztaljátok őt mindörökké!
Katavászia
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat az Úr minden művei * és magasztaljátok őt mindörökké!
IX. óda. 4. hang
A Szentlélek által megvilágosított * földi halandók örvendezzenek, * és a mennyei erők vigadozzanak, * megünnepelve az Isten Anyjának szent ünnepét, * és kiáltva neki: * Üdvözlégy, boldogságos * és mindenkor szeplőtelen Istenszülő Szűz! 
Egészen a te oltalmad alá helyezem magamat, Istentől ihletett. Te, mint fölszentelt vértanú, hatalmat nyertél Krisztustól, hogy feloldozz a bűnöktől. Segíts meg imádságoddal, szaggasd szét bűneim kötelékét, és világosíts meg isteni világossággal!
Buzgóságtól fölhevülve új Pálként tűntél fel, végtelenül nemes atya! Te is hallottad a paradicsombeli titkos igéket, viselkedésed azonos volt az övével, részesévé lettél hírnevének, és elnyerted Krisztus országának legékesebb koszorúját.
Minden eretnekség jeles cáfolójaként és az igaz hit szent védőjeként tűntél fel, s a kegyelem látható fénysugarával ragyogtál és a teremtetlen Háromság fényében tündököltél, minden dicséretre méltó Pál fölszentelt vértanú!
Istenszülő-ének
A belőled való testet öltötte magára az Ige, mikor a világ megváltására kegyesen eljött, teljesen Szeplőtelen, s el nem silányulva megmaradt annak, ami előbb volt, test nélküli korában; és isteni hatalmával legyőzte azt, aki egykor mindenkin hatalmaskodott.
Katavászia
A Szentlélek által megvilágosított * földi halandók örvendezzenek, * és a mennyei erők vigadozzanak, * megünnepelve az Isten Anyjának szent ünnepét, * és kiáltva neki: * Üdvözlégy, boldogságos és mindenkor szeplőtelen * Istenszülő Szűz!
Fényének 
Szent Kereszté
Kereszt, te vagy az egész földkerekség őrzője; kereszt, te vagy az Egyház ékessége; kereszt, te vagy a királyok jogara; kereszt, te vagy a hívek erőssége; kereszt, te vagy az angyalok dicsősége és az ördögök rettegése! 
A hitvallóé
Pált, a hit hirdetőjét utánoztad, az égi bölcsesség tanait terjesztetted, az összes eretnekséget elgyöngítetted, s az igaz hit oszlopává lettél, legboldogabb Pál, főpapok istenszerető ékessége. 
Az Istenszülőé
Esedezzél az Istenhez, kit testben megszültél, Isten szeplőtelen jegyese, Mária, miérettünk, akik buzgón tisztelünk téged és tiszteljük a te képedet s a te Fiadét is - hogy megszabaduljunk a büntetéstől és az örök gyötrődéstől, mi, akik hozzád buzgón esedezünk!
Előverses sztihirák
6. hang
A keresztben van, Krisztusom, reménységem. * Azzal dicsekszem, és mondom: * Emberszerető Uram, alázd meg * azok gőgjét, kik nem vallanak téged *’ Istennek és embernek!
A kereszttel vértezzük föl magunkat, * és úgy állunk csatarendbe az ellenség ellen, * hogy ne rettegjünk az ő fondorlataitól és támadásaitól, * s így az biztosan vereséget szenved és megsemmisül *’ a keresztre szögezett Krisztus erejétől.
A te szentjeid emlékét * az egész teremtett világ ünnepli, * az ég az angyalokkal örvendezik, * a föld az emberekkel vigadozik. * Az ő közbenjárásukra, *’ Urunk, könyörülj rajtunk!
Dicsőség… 7. hang
Beletekintettél a Lélek mélységébe, * midőn a földön test nélkül valóként éltél, * s belőle az istenismeret bőségét merítetted, * tanításoddal az embereknek az igaz hitet buzogtattad, *’ szentéletű Pál atya!
Most és… fájdalmas Istenszülő-ének ugyanarra 
Midőn meglátta a Szeplőtelen * hogy téged engedelmeddel keresztre szögeztek, * siránkozva magasztalta *’ a te hatalmadat.
Tropár 3. hang
Az isteni hit megvallásában, * mint a papok között buzgólkodó újabb Pált mutat be az Egyház. * Veled együtt kiált az Úrhoz Ábel és Zakariás igaz vére is. * Szentéletű atyánk, esedezzél Krisztus Istenhez, *’ hogy ajándékozza nekünk a nagy irgalmat!
Dicsőség…most és… 
Istenszülő, menedékünk és erőnk, * világnak hatalmas segítsége, * oltalmazd meg imáid által, ó egyetlen áldott, * minden szükségtől a te szolgáidat!

